《豫章别彭养直》
宋代·王庭圭

荔子欲丹蕉叶黄，别君南浦正凄凉。九疑隔岭共明月，万里穷途非故乡。

坐见浮云更百态，行吟秋水动三湘。金鸡放赦知何日，尚许生还天一方。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。